(1) ลักษณะของผลิตภัณฑ์และบริการ

-   ลักษณะของผลิตภัณฑ์

บริษัทดำเนินการผลิตและจำหน่ายแผ่นเหล็กชุบสังกะสีแบบลูกฟูก เคลือบสีและไม่เคลือบสี
ภายใต้เครื่องหมายการค้า “สามดาว” และแบบแผ่นเรียบ ภายใต้เครื่องหมายการค้า “TIW”
โดยแบ่งประเภทผลิตภัณฑ์ได้ดังนี้

1.  แผ่นเหล็กชุบสังกะสีแบบลูกฟูก ทั้งประเภทลอนเล็กและลอนใหญ่ ทั้งประเภท
    ไม่เคลือบสีและเคลือบสี สำหรับใช้ในการมุงหลังคา กั้นห้อง ทำรั้ว ยุ้งฉาง เป็นต้น

2.  แผ่นเหล็กชุบสังกะสีชนิดแผ่นเรียบ ใช้ในการทำป้ายโฆษณา ท่อปรับอากาศ ประตูห้องน้ำ
    ตู้เอกสาร หลังคารถปิกอัพ ถังน้ำ เป็นต้น

3.  แผ่นมุงหลังคาสำเร็จรูป “Freedom Roof”

-   ลักษณะของบริการ

ในปี พ.ศ. 2548 บริษัทเพิ่มลักษณะกิจกรรมในธุรกิจ 1 ประเภท คือ การบริการรับเหมา
ติดตั้งหลังคาและผนังแผ่นเหล็กชุบสังกะสี แผ่นเคลือบ Alu-zinc หรือวัสดุอื่นตามที่ลูกค้ากำหนด

-   ปัจจัยที่มีผลกระทบต่อโอกาสหรือข้อจำกัดในการประกอบธุรกิจ

บริษัทได้รับบัตรส่งเสริมการลงทุนเพื่อกิจการอุตสาหกรรม ประเภทอุตสาหกรรม
“ผลิตแผ่นเหล็กชุบสังกะสี” จากคณะกรรมการส่งเสริมการลงทุนเพื่อกิจการอุตสาหกรรม
ซึ่งออกให้แก่บริษัทเมื่อวันที่ 12 กันยายน 2504
แต่ในขณะนี้บัตรส่งเสริมดังกล่าวได้สิ้นสุดผลบังคับใช้แล้ว

นอกจากนั้น วิถีการดำรงชีวิตและความนิยมของประชากรในเมือง ไม่นิยมใช้แผ่นเหล็กชุบสังกะสี
ทุกรูปแบบในเคหสถาน กลุ่มผู้บริโภคขั้นสุดท้ายกลุ่มหลักคือเกษตรกรต่างมีวิถีการดำรงชีวิตและการใช้
ผลิตภัณฑ์แตกต่างจากเดิม
เนื่องจากแนวโน้มทางด้านวัตถุนิยมที่ต้องการความสวยงามทันสมัยภาพลักษณ์ ที่มีรสนิยม
การมีสินค้าทดแทนหลายประเภทที่ตอบสนองความต้องการของคนรุ่นใหม่และการเปลี่ยนแปลงไปของความนิยมโดยที่มีราคาแตกต่างไม่มากนัก
ปัจจัยเหล่านี้เป็นปัจจัยหลักและมีความสำคัญอย่าง ยิ่งต่อการประกอบธุรกิจของบริษัท

(2) ตลาดและภาวะการแข่งขัน

(1) นโยบายและลักษณะการตลาดของผลิตภัณฑ์และบริการที่สำคัญ

นโยบายที่ถือปฏิบัติและการปฏิบัติต่อลูกค้า รวมถึงความรับผิดชอบต่อลูกค้า ทั้งก่อนและหลังการขาย

1 นโยบายการสำรวจตลาดเพื่อการพัฒนาส่วนแบ่งการตลาด

ผู้บริหารฝ่ายขายและการตลาด จะดำเนินการสนองนโยบายการขยายส่วนแบ่งการตลาดของบริษัท
โดยการส่งพนักงานของฝ่ายขายและการตลาด ออกไปสำรวจตลาด
ติดต่อร้านค้าวัสดุก่อสร้างตามพื้นที่ต่าง ๆ ทั่วประเทศ
ซึ่งในบางครั้งผู้บริหารฝ่ายขายและการตลาดก็จะออกไปปฏิบัติงานเอง
เพื่อให้บรรลุถึงเป้าหมายสูงสุด

2 นโยบายการปฏิบัติและความรับผิดชอบต่อลูกค้าทั้งก่อนและหลังการขาย

2.1 นโยบายการปฏิบัติต่อลูกค้าก่อนการขายผลิตภัณฑ์ เนื่องจากบริษัทเปิดดำเนินการมานานถึง 50
ปี บริษัทจึงมีลูกค้าเก่า ซึ่งมีความสัมพันธ์กันมายาวนานจำนวนมาก บริษัทมีนโยบายชัดเจนที่จะดูแล
เอาใจใส่ และปฏิบัติต่อลูกค้าเสมือนหนึ่งหุ้นส่วนสำคัญทางธุรกิจ
บริการอำนวยความสะดวกในทุกขั้นตอน ตั้งแต่การสั่งซื้อสินค้า การชำระเงิน
การจัดเตรียมเอกสารสำคัญ เช่น ใบกำกับภาษี ใบเสร็จรับเงิน
และใบสั่งปล่อยสินค้าที่สะดวกและรวดเร็ว การส่งมอบสินค้าคุณภาพที่ถูกต้องครบถ้วน
รวมทั้งการติดต่อสื่อสารกันตลอดในระหว่างการดำเนินการตามขั้นตอนของกิจกรรมการซื้อขาย
เพื่อป้องกันความผิดพลาดที่อาจเกิดขึ้น

2.2 นโยบายการปฏิบัติต่อลูกค้าหลังการขายผลิตภัณฑ์ ตลอดระยะเวลาการดำเนินงานของบริษัท
ประธานกรรมการบริหาร และผู้บริหารฝ่ายขายและการตลาด มีนโยบายที่จะออกไปพบปะ
เยี่ยมเยือน สร้างความสัมพันธ์อันดีกับลูกค้าอย่างสม่ำเสมอ มีการเก็บรวบรวมข้อมูลทางการตลาด
รวมทั้งการรับฟังความคิดเห็นและข้อเสนอแนะต่าง ๆ จากลูกค้า
เพื่อนำมาปรับปรุงและพัฒนากลยุทธ์การแข่งขันทางการตลาดของบริษัทต่อไป

-   ลักษณะการตลาดของผลิตภัณฑ์และบริการ

บริษัทเป็นผู้ผลิตและจำหน่ายแผ่นเหล็กชุบสังกะสีเป็นรายแรกของประเทศไทย
สินค้าของบริษัทมีจำหน่ายกระจายไปทั่วทุกภูมิภาคของประเทศ
ด้วยชื่อเสียงและคุณภาพของผลิตภัณฑ์เป็นที่ยอมรับในตลาดมานานตลอด 50 ปีที่ผ่านมา
ภายใต้เครื่องหมายการค้า “สามดาว” และ “TIW”

ผลิตภัณฑ์ของบริษัทกระจายสู่ภูมิภาคต่าง ๆ ผ่านทางผู้แทนจำหน่ายซึ่งเป็นลูกค้าชั้นต้นของบริษัท
โดยบริษัทรับชำระค่าผลิตภัณฑ์เป็นเงินสดเมื่อผู้แทนจำหน่ายมารับสินค้าไปจากโรงงานต่อจากนั้นผู้แทนจำหน่ายเหล่านี้จึงนำสินค้ากลับสู่ภูมิลำเนา
และทำการกระจายผลิตภัณฑ์สู่ผู้บริโภคขั้นสุดท้ายในท้องถิ่นต่อไปโดยอิสระ

ในการบริการรับเหมาติดตั้งหลังคาและผนัง
ขณะนี้บริษัทให้บริการแก่โครงการภายใต้สัญญารับเหมาช่วง
ซึ่งมีการกำหนดรายละเอียดของวัสดุและกำหนดวันเสร็จสิ้นของงานไว้ล่วงหน้า
ส่วนการรับชำระเงินค่าบริการนั้น
บริษัทจะได้รับชำระเงินค่าบริการตามสัดส่วนของงานที่ทำเสร็จของแต่ละโครงการ

-   กลยุทธ์การแข่งขัน

  1) การขายผลิตภัณฑ์

บริษัทใช้กลยุทธ์การแข่งขันในด้านราคาและคุณภาพผลิตภัณฑ์
รวมถึงการให้บริการอย่างถูกต้องและรวดเร็ว
ทั้งนี้บริษัทเชื่อว่าคุณภาพผลิตภัณฑ์ของบริษัทเป็นที่ยอมรับในกลุ่มผู้บริโภคโดยทั่วไป
และเป็นกลยุทธ์ที่บริษัทสามารถควบคุมได้
ในขณะที่ผลิตภัณฑ์ของคู่แข่งบางรายมีคุณภาพไม่เทียบเท่าของบริษัท

2) การให้บริการ

บริษัทใช้วัสดุที่มีคุณภาพสูง ในขณะที่กำหนดราคาอย่างสมเหตุผล
และบริการได้เสร็จสิ้นภายในกำหนดเวลาตามสัญญา

-   ลักษณะของลูกค้าและกลุ่มลูกค้าเป้าหมาย

ผลิตภัณฑ์แผ่นเหล็กชุบสังกะสี: เป็นกลุ่มเกษตรกรซึ่งซื้อสินค้าผ่านร้านค้าวัสดุก่อสร้าง
และกลุ่มผู้รับเหมาก่อสร้าง โดยบริษัทไม่มีการพึ่งพิงลูกค้ารายใดเกินร้อยละ 30 ของรายได้รวม

การบริการ: เป็นโครงการใหญ่ซึ่งมักเป็นการสร้างอาคารสำนักงานและโรงงานขนาดใหญ่
ลูกค้าและกลุ่มเป้าหมายเป็นนิติบุคคลในประเทศ
หรือบริษัทร่วมลงทุนกับต่างชาติซึ่งก่อตั้งในประเทศไทย
ทั้งนี้สถานที่ให้บริการกระจายอยู่ทั่วไปตามภาคต่าง ๆ ของประเทศ

-   การจำหน่ายและช่องทางการจำหน่าย

ผลิตภัณฑ์แผ่นเหล็กชุบสังกะสี: บริษัทจำหน่ายสินค้าแก่ลูกค้าทุกรายด้วยระบบเงินสด ไม่ว่า
จะเป็นประชาชนทั่วไป หรือ ร้านค้าวัสดุก่อสร้าง หรือ
ผู้รับเหมาก่อสร้างสามารถติดต่อขอซื้อผลิตภัณฑ์ของบริษัทได้โดยตรง

การบริการ:
หน่วยงานของบริษัทซึ่งมีหน้าที่ดูแลรับผิดชอบงานทางด้านการบริการรับเหมาเป็นผู้ติดต่อโดยตรงกับลูกค้า
มักเป็นงานต่อเนื่องจากลูกค้าเดิมหรือผู้ที่เกี่ยวข้องกับลูกค้าเดิม

  สัดส่วนการจำหน่ายผลิตภัณฑ์แผ่นเหล็กชุบสังกะสีในประเทศและต่างประเทศ

+--------------------+---------------+---------------+---------------+
| รายการ             | 1 เม.ย. 50 –  | 1 เม.ย. 49 –  | 1 เม.ย. 48 –  |
|                    | 31 มี.ค. 51    | 31 มี.ค. 50    | 31 มี.ค. 49    |
|                    |               |               |               |
|                    | ร้อยละ         | ร้อยละ         | ร้อยละ         |
+--------------------+---------------+---------------+---------------+
| มูลค่าจำหน่ายในประเทศ | 96.78         | 89.57         | 78.41         |
+--------------------+---------------+---------------+---------------+
| ม                  | 3.22          | 10.43         | 21.59         |
| ูลค่าจำหน่ายต่างประเทศ |               |               |               |
+--------------------+---------------+---------------+---------------+
| รวมมูลค่าการจำหน่าย   | 100           | 100           | 100           |
+--------------------+---------------+---------------+---------------+

-   ประเทศที่บริษัทจำหน่ายผลิตภัณฑ์

ประเทศกัมพูชาและประเทศสหภาพพม่า

  (ข) ภาวะการแข่งขัน

-   สภาพการแข่งขันในอุตสาหกรรม

การแข่งขันในอุตสาหกรรมยังคงมีความรุนแรง ทั้งจากผู้ผลิตผลิตภัณฑ์แผ่นเหล็กชุบสังกะสีซึ่งมีรวม 8
ราย และเนื่องจากเทคโนโลยีสมัยใหม่ ทำให้มีสินค้าทดแทนซึ่งมีภาพลักษณ์ที่ทันสมัย
ดึงดูดความสนใจผู้บริโภคได้มาก
ผู้บริโภคหลักของบริษัทเปลี่ยนความนิยมจากเดิมเนื่องจากมีการสื่อสารโฆษณาที่เข้าถึงผู้บริโภคได้มากกว่า
นอกจากนั้น ภาวะทางการเมืองที่มีความผันผวน
ทำให้ธุรกิจอสังหาริมทรัพย์และโครงการขนาดใหญ่หลายโครงการชะลอตัวหรือระงับไป
อุปสงค์ในตลาดถดถอยลงอย่างมากทั้งที่ปริมาณอุปทานมีล้นตลาด
จึงเป็นสิ่งที่หลีกเลี่ยงไม่ได้ที่ผู้ผลิตทุกรายจำเป็นต้องเข้าสู่การแข่งขันทางด้านราคาอย่างรุนแรง
ซึ่งนำมาถึงการที่อัตรากำไรขั้นต้นลดลงตามลำดับ ภาวะเช่นนี้เป็นสัญญาณแสดงให้เห็นว่า
ผู้ผลิตที่มีความแข็งแกร่งทางการเงินและสามารถบริหารต้นทุนการผลิตได้อย่างมีประสิทธิภาพที่สุดเท่านั้น
จึงจะเป็นผู้สามารถอยู่รอดในธุรกิจนี้ได้ต่อไป

-   ชื่อ จำนวน และขนาดของผู้แข่งขันในอุตสาหกรรม

ผู้ผลิตและคู่แข่งขันในอุตสาหกรรมแผ่นเหล็กชุบสังกะสีที่อยู่ในตลาดเดียวกันกับบริษัทมี 8 ราย
ดังรายนามต่อไปนี้

+--------------------------------------+-------------------------------+
| ผู้ผลิต                                 | กำลังการผลิตแผ่นเหล็กชุบสังกะสี      |
|                                      | (ตันต่อปี)                       |
+--------------------------------------+-------------------------------+
| 1. บริษัท ไทยแลนด์ไอออนเวิคส์ จำกัด        | 90,000                        |
| (มหาชน)                              |                               |
+--------------------------------------+-------------------------------+
| 2. บริษัท สังกะสีไทย จำกัด                | 90,000                        |
+--------------------------------------+-------------------------------+
| 3. บริษัท สังกะสีฟาร์อีส จำกัด              | 80,000                        |
+--------------------------------------+-------------------------------+
| 4. บริษัท กรุงเทพผลิตเหล็ก จำกัด (มหาชน)   | 150,000                       |
+--------------------------------------+-------------------------------+
| 5. บริษัท สยามบ๊อกซ์ จำกัด                | 40,000                        |
+--------------------------------------+-------------------------------+
| 6. บริษัท ประมวลสิน สตีล จำกัด            | 30,000                        |
+--------------------------------------+-------------------------------+
| 7. บริษัท เค ที ซี โฮม จำกัด              | 50,000                        |
+--------------------------------------+-------------------------------+
| 8. บริษัท ศรีไทยใหม่ จำกัด                | N/A                           |
|                                      |                               |
| (สังกะสีตราหลังคาทอง/ตึกทอง)             |                               |
+--------------------------------------+-------------------------------+

-   สถานภาพและศักยภาพในการแข่งขันของบริษัทที่ผ่านมา

ตลอดระยะเวลาที่ผ่านมา
ผลิตภัณฑ์ของบริษัทมีศักยภาพในการแข่งขันใกล้เคียงกันกับผู้ผลิตรายใหญ่รายอื่น เช่น บริษัท
สังกะสีไทย จำกัด และ บริษัท กรุงเทพผลิตเหล็ก จำกัด (มหาชน)

-   แนวโน้มภาวะอุตสาหกรรม

เนื่องจากการเมืองภายในประเทศมีความผันผวน การลงทุนในด้านต่าง ๆ
ไม่ว่าจะเป็นธุรกิจอสังหาริมทรัพย์ อุตสาหกรรมเหล็กต้นน้ำและปลายน้ำขนาดใหญ่ต่างชะลอโครงการ
ส่งผลให้การจ้างงานคงที่ถึงลดลงหรือคงที่ เศรษฐกิจทั้งระบบไม่สามารถขับเคลื่อนไปในอัตราปกติ
ภาวะการณ์เช่นนี้ส่งผลกระทบที่ไม่ดีต่ออุตสาหกรรมแผ่นเหล็กชุบสังกะสีรวมถึงความต้องการของผู้บริโภคที่เปลี่ยนแปลงไปหรือมีจำกัดอยู่เฉพาะกลุ่มประชากรระดับล่างของประเทศ
กล่าวได้ว่าอุตสาหกรรมแผ่นเหล็กชุบสังกะสี มีความอิ่มตัวและกำลังเข้าสู่ช่วงถดถอยลง

-   สภาพการแข่งขันในอนาคต

จากสภาพเศรษฐกิจของประเทศไทยในปัจจุบัน
ได้มีการแข่งขันกันอย่างรุนแรงทั้งจากคู่แข่งภายในอุตสาหกรรมเดียวกันและสินค้าทดแทน นอกจากนี้
การชะลอตัวของอุตสาหกรรมเกี่ยวเนื่อง ไม่ว่าจะเป็นอุตสาหกรรมก่อสร้างและธุรกิจอสังหาริมทรัพย์
ส่งผลกระทบต่ออุตสาหกรรมการผลิตผลิตภัณฑ์แผ่นเหล็กชุบสังกะสี
ทำให้กำลังการผลิตและปริมาณผลิตภัณฑ์ที่มีอยู่ในตลาดมีระดับที่สูงกว่าความต้องการของผู้บริโภค
ทำให้การแข่งขันจากเดิมที่มีความรุนแรงอยู่ในระดับหนึ่ง
ยิ่งเพิ่มความรุนแรงและเปลี่ยนรูปแบบของการแข่งขันให้มีความหลากหลายและซับซ้อนมากยิ่งขึ้น

นอกจากผลิตภัณฑ์สังกะสีแล้ว
บริษัทยังมีการบริการรับเหมาติดตั้งหลังคาและผนังซึ่งมีการแข่งขันสูงเช่นกัน
แต่ด้วยคุณภาพของวัสดุและบริการที่ซื่อตรง อีกทั้งราคายุติธรรมและสามารถส่งมอบงานตามกำหนด
ทำให้บริษัทยังสามารถแข่งขันในธุรกิจนี้ได้

(3) การจัดหาผลิตภัณฑ์หรือบริการ

(ก) ลักษณะของการผลิต ผลิตภัณฑ์เพื่อจำหน่าย

  - จำนวนโรงงาน : 1 แห่ง

  - กำลังการผลิตรวม : 90,000 ตันต่อปี

  - นโยบายการผลิตที่สำคัญ : ผลิตผลิตภัณฑ์ให้เป็นไปตาม

  มาตรฐานอุตสาหกรรม

  - การจัดหาวัตถุดิบ : จัดหาจากผู้ผลิตและผู้จำหน่าย

  ภายในประเทศทั้งหมด

  - จำนวนผู้จำหน่ายวัตถุดิบหลัก : 3 – 5 ราย

  - สภาพโดยทั่วไปและสภาพปัญหาเกี่ยวกับวัตถุดิบ

จะไม่เกิดการขาดแคลนวัตถุดิบค่อนข้างแน่นอน เนื่องจากผู้ผลิตและจำหน่าย

วัตถุดิบเป็นผู้ผลิตรายใหญ่ซึ่งมีฐานการผลิตในประเทศไทย อนึ่ง ราคาวัตถุดิบหลักและวัตถุดิบรองอื่น
ๆ รวมถึงค่าโสหุ้ยการผลิตปรับตัวสูงขึ้นมากอย่างต่อเนื่อง
เนื่องจากต้นทุนค่าใช้จ่ายด้านเชื้อเพลิงสูงขึ้นมาก

  - การซื้อวัตถุดิบจากผู้จัดจำหน่าย

  วัตถุดิบที่ซื้อ

1.  แผ่นเหล็กรีดเย็น

2.  แร่สังกะสี

  ชื่อผู้จัดจำหน่าย

บริษัทซื้อวัตถุดิบทั้ง 2 ชนิด ได้แก่ แผ่นเหล็กรีดเย็น และ แร่สังกะสี ผ่าน
ผู้จัดจำหน่ายของผู้ผลิต คือ บริษัท มิตซุย แอนด์ คัมปนี (ไทยแลนด์) จำกัด

  ลักษณะความสัมพันธ์

ผู้จัดจำหน่ายมีสถานะเป็นนิติบุคคลจดทะเบียนจัดตั้งในประเทศไทยและเป็นผู้ถือหุ้นใหญ่ของบริษัท

อนึ่งผู้ถือหุ้นใหญ่อีกรายหนึ่งของบริษัทเป็นผู้ถือหุ้น 100% ในนิติบุคคลดังกล่าว

  - สัดส่วนการซื้อวัตถุดิบในประเทศและต่างประเทศ

บริษัทซื้อวัตถุดิบทั้งหมดจากผู้ผลิตภายในประเทศ

- การปฏิบัติต่อคู่ค้าของบริษัทในการจัดซื้อจัดจ้าง

ในการปฏิบัติต่อคู่ค้าของบริษัทนั้น ทางบริษัทจะเน้นเรื่องคุณภาพของสินค้า ราคา ความซื่อสัตย์
รวมถึงการส่งสินค้าและ/หรือบริการให้ทันตามกำหนดเวลา
หากการส่งมอบสินค้าและ/หรือบริการของคู่ค้าไม่ตรงตาม Specification
ทางบริษัทก็จะปฏิเสธการรับ
แต่ในบางครั้งเมื่อรับสินค้าและ/หรือบริการจากคู่ค้าแล้วตรวจพบภายหลังว่าสินค้าและ/หรือบริการนั้นทั้งหมดหรือบางส่วนไม่ตรงตาม
Specification ทางบริษัทจะคืนสินค้าและ/หรือบริการที่ไม่ถูกต้องนั้นและจะดำเนินการดังต่อไปนี้

- ให้คู่ค้ารายเดิมส่งสินค้าและ/หรือบริการให้ถูกต้องตาม Specification

  - หากคู่ค้ารายเดิมไม่สามารถส่งสินค้าและ/หรือบริการที่ถูกต้องตาม Specification ได้
  แต่ได้รับชำระเงินค่าสินค้าและ/หรือบริการไปแล้ว บริษัทจะเรียกเงินดังกล่าวคืน

  - กรณีที่จะต้องจัดหาสินค้าและ/หรือบริการจากคู่ค้ารายอื่น
  หากเป็นคู่ค้ารายใหม่ที่ทางบริษัทยังไม่เคยติดต่อด้วย
  ทางบริษัทจะขอทดสอบสินค้าและ/หรือบริการของคู่ค้าก่อน

  - ลักษณะของการจัดให้ได้มาซึ่งผลิตภัณฑ์เพื่อให้บริการ

บริษัทจัดหาวัตถุดิบเหล็กแผ่นชุบจากผู้จำหน่ายภายในประเทศ หลังจากนั้นทำการตัด ขึ้นรูป
ภายในบริเวณพื้นที่โรงงานของบริษัทหรือที่หน้างาน วัสดุประกอบต่าง ๆ ทุกประเภท
จัดหาจากภายในประเทศ 3-5 ราย ดังนั้น
สภาพทั่วไปหรือปัญหาในการขาดแคลนวัตถุดิบจะไม่เกิดขึ้น

(ข) ผลกระทบต่อสิ่งแวดล้อม

-   การดำเนินการเพื่อลดผลกระทบต่อสิ่งแวดล้อม

  ทางอากาศ

ได้มีการจัดส่งเจ้าหน้าที่เข้ารับการอบรมและทำการสอบได้เป็นเจ้าหน้าที่ควบคุมทางอากาศฝ่ายปฏิบัติการ
1 ท่านตามที่กระทรวงกำหนด นอกจากนี้
ยังได้มีการจัดให้กรมวิทยาศาสตร์บริการมาทำการตรวจวิเคราะห์ทุกปี
และส่งผลการตรวจให้กระทรวงอุตสาหกรรมและหน่วยงานที่เกี่ยวข้อง
ผลการตรวจวัดมีค่าต่ำกว่ามาตรฐานที่ทางราชการกำหนดทุกหัวข้อ

  ทางน้ำ

ได้จัดส่งเจ้าหน้าที่เข้ารับการอบรมและทำการสอบได้เป็นเจ้าหน้าที่ควบคุมทางน้ำ 1 ท่าน
และฝ่ายปฏิบัติการอีก 1 ท่าน และให้กรมวิทยาศาสตร์บริการมาทำการตรวจวิเคราะห์ทุกปี
นอกจากนี้ ยังได้จ้างบริษัทเอกชนทำการตรวจวิเคราะห์น้ำทุกเดือน
และส่งผลการตรวจให้กระทรวงอุตสาหกรรมและหน่วยงานที่เกี่ยวข้อง
ผลการตรวจวิเคราะห์มีค่าต่ำกว่าเกณฑ์มาตรฐานที่ทางราชการกำหนด

  กากอุตสาหกรรม

ได้จัดส่งเจ้าหน้าที่เข้ารับการอบรมและทำการสอบได้เป็นเจ้าหน้าที่ควบคุมกากอุตสาหกรรม 1 ท่าน
และบริษัทได้ว่าจ้างบริษัทบริหารและพัฒนาเพื่อการอนุรักษ์สิ่งแวดล้อม จำกัด (มหาชน) หรือ GENCO
นำกากไปทำการบำบัดและทำลายทุกปี

-   ค่าใช้จ่ายในการควบคุมสิ่งแวดล้อม

-   ค่าแรงงาน มีเจ้าหน้าที่ทั้งหมดรวม 5 นาย ระดับผู้จัดการฝ่าย 1 นาย ระดับผู้ควบคุม 1 นาย
    และระดับปฏิบัติการ 3 นาย รวมเป็นค่าแรงงานทั้งสิ้น 1,200,000.- บาท /ปี

-   ค่าวัสดุและอุปกรณ์ในการปรับปรุงและซ่อมบำรุงรวมเป็นเงินทั้งสิ้น 420,000.- บาท/ปี

-   ค่าไฟฟ้า รวมเป็นเงิน 12,000.- บาท/ปี

-   ค่าสารเคมีใช้ในการบำบัดรวมเป็นเงิน 70,000.- บาท/ปี

-   ค่าวิเคราะห์ต่างๆ รวมเป็นเงิน 50,000.- บาท/ปี

- ระดับและค่าของมลภาวะที่เกิดขึ้นจริงเมื่อเทียบกับข้อกำหนดตามกฎหมาย

ระดับค่ามลภาวะของบริษัทอยู่ต่ำกว่าเกณฑ์มาตรฐานของทางราชการกำหนด

-   ข้อพิพาทเกี่ยวกับสิ่งแวดล้อม

ไม่เคยมีข้อพิพาทหรือการถูกฟ้องร้องใดๆ

- ระบบการจัดการด้านอาชีวอนามัย ความปลอดภัย และสิ่งแวดล้อม

บริษัทมีความห่วงใยต่อชีวิตและสุขภาพของพนักงานทุกคน ดังนั้น
จึงเล็งเห็นสมควรให้มีการดำเนินงานด้านความปลอดภัย อาชีวอนามัย
และสภาพแวดล้อมควบคู่ไปกับหน้าที่ประจำของพนักงาน จึงได้กำหนดนโยบายความปลอดภัย
อาชีวอนามัย และสภาพแวดล้อมในการทำงานไว้ดังนี้

1.  ความปลอดภัย สุขอนามัย และสิ่งแวดล้อม ถือเป็นหน้าที่รับผิดชอบอันแรกของพนักงานทุกคน
    ทุกระดับ

2.  บริษัทจะสนับสนุน และดำรงไว้ซึ่งมาตรฐานความปลอดภัย สุขอนามัย และสิ่งแวดล้อมที่ดี

3.  ผู้บังคับบัญชาทุกระดับจะต้องกระทำตนให้เป็นแบบอย่างที่ดี เป็นผู้นำ อบรมฝึกสอน
    จูงใจให้พนักงานปฏิบัติด้วยวิธีที่ปลอดภัย

4.  พนักงานทุกคนจะต้องดูแลรับผิดชอบเกี่ยวกับความปลอดภัย สุขอนามัย
    และสิ่งแวดล้อมในการปฏิบัติงาน

5.  พนักงานทุกคนจะต้องปฏิบัติตามกฎระเบียบว่าด้วยความปลอดภัย สุขอนามัย
    และสิ่งแวดล้อมอย่างเคร่งครัด และมีสิทธิเสนอความคิดเห็นในการปรับปรุงสภาพการทำงาน
    และวิธีการทำงานให้ปลอดภัย

6.  พนักงานทุกคนต้องคำนึงถึงความปลอดภัย สุขอนามัย และสิ่งแวดล้อมของตนเอง เพื่อนร่วมงาน
    และทรัพย์สินของบริษัท

7.  บริษัทจะสนับสนุนส่งเสริมให้พนักงานมีความรู้ และจิตสำนึกด้านความปลอดภัย สุขอนามัย
    และสิ่งแวดล้อม เช่น การอบรม การดูงานนอกสถานที่ เป็นต้น

8.  บริษัทจะถือผลงานเกี่ยวกับความปลอดภัย สุขอนามัย และสิ่งแวดล้อม
    เป็นหลักเกณฑ์หนึ่งในการประเมินผลการปฏิบัติงาน
    และจะประเมินผลการปฏิบัติงานตามนโยบายข้างต้น เป็นประจำอย่างต่อเนื่อง

จากการที่ทางบริษัทมีความมุ่งมั่นที่จะดำเนินการและเพื่อให้เกิดประสิทธิภาพในการจัดการด้านอาชีวอนามัย
ความปลอดภัย และสิ่งแวดล้อม จึงได้ดำเนินการจัดตั้งองค์กรคณะกรรมการความปลอดภัย
อาชีวอนามัย และสภาพแวดล้อมในการทำงาน พร้อมกับการจัดตั้งฝ่ายอาชีวอนามัยความปลอดภัย
และสิ่งแวดล้อมขึ้น เพื่อเป็นการกระตุ้นและปลูกจิตสำนึก โดยโครงสร้างงานมีลักษณะดังต่อไปนี้

โครงสร้างฝ่ายอาชีวอนามัยความปลอดภัย และสิ่งแวดล้อม

ระบบการจัดการการประเมินความเสี่ยง และการติดตามตรวจสอบ

  1. ความปลอดภัยด้านสารเคมี

  2. ความปลอดภัยด้านอุปกรณ์เครื่องจักร

  3. ความปลอดภัยด้านอุปกรณ์คุ้มครองความปลอดภัยส่วนบุคคล

  4. ความปลอดภัยด้านอัคคีภัย

  1. การเฝ้าระวังความปลอดภัยความเสี่ยงด้านสารเคมี

- จัดเก็บสารเคมีโดยการแยกสารเคมีที่ทำปฏิกิริยาออกจากกัน

- ไม่จัดเก็บสารเคมีเกินความจำเป็น

- ผู้ที่ไม่มีหน้าที่เกี่ยวข้องห้ามเข้าในบริเวณที่มีการจัดเก็บสารเคมี

- ปฏิบัติตามคำแนะนำของ Material Safety Data Sheet และจัดทำป้ายความปลอดภัย

  - พนักงานผู้ปฏิบัติงานสวมใส่อุปกรณ์คุ้มครองความปลอดภัยส่วนบุคคลตามลักษณะงานที่ใช้งาน

  2. การเฝ้าระวังความปลอดภัยความเสี่ยงเกี่ยวกับอุปกรณ์และเครื่องจักร

  - มีการตรวจเช็คสภาพความพร้อมของเครื่องจักร

  - มีการติดตั้งอุปกรณ์ความปลอดภัยของเครื่องจักร เช่น
  การ์ดครอบในส่วนของเครื่องจักรที่มีจุดหมุน ติดตั้งฉนวนกันความร้อนของท่อส่งไอน้ำ เป็นต้น

  - มีการติดตามว่าไม่ให้มีพนักงานนำอุปกรณ์ และเครื่องมือชำรุดเสียหายไปใช้งาน

  3. การเฝ้าความปลอดภัยความเสี่ยงเกี่ยวกับด้านสภาพแวดล้อมในการทำงาน

  - ได้จัดให้มีการตรวจเช็คสภาพอากาศในสถานที่ทำงาน
  และสภาพอากาศที่ปล่อยออกสู่บรรยากาศภายนอกโดยผ่านระบบการบำบัดมลพิษ Wet Scrubber
  และดำเนินการตรวจสอบเป็นประจำทุก ๆ 1 ปี

  - ได้จัดให้มีระบบบำบัดน้ำเสียของโรงงาน และตรวจเช็คสภาพน้ำทิ้งที่ผ่านระบบบำบัดน้ำเสีย
  เป็นประจำทุก ๆ เดือน

  - ได้จัดให้มีการตรวจเช็คสภาพ ความร้อน แสง เสียง ในสถานที่ทำงาน และบริเวณใกล้เคียง
  เป็นประจำทุก ๆ 3 เดือน

  4. การเฝ้าระวังความปลอดภัยความเสี่ยงเกี่ยวกับอุปกรณ์คุ้มครองความปลอดภัยส่วนบุคคล

  - ได้จัดให้มีอุปกรณ์คุ้มครองความปลอดภัยส่วนบุคคล ที่เป็นพื้นฐานทั่วไปในโรงงาน (หมวกนิรภัย
  และรองเท้านิรภัย)

  - ได้จัดให้มีอุปกรณ์คุ้มครองความปลอดภัยส่วนบุคคล
  ที่เกี่ยวข้องกับลักษณะงานที่คาดว่าจะเกิดอุบัติเหตุ (ถุงมือยาง แว่นนิรภัย เป็นต้น)

  - ได้จัดฝึกอบรมการใช้อุปกรณ์คุ้มครองความปลอดภัยส่วนบุคคลให้กับหัวหน้างาน พนักงาน
  และพนักงานเข้าใหม่ และได้บังคับการใช้งานโดยผ่านการประเมินผลคะแนนประจำปี
  (ทางหัวหน้างาน หัวหน้าแผนก)

  5. การเฝ้าระวังความปลอดภัยเกี่ยวกับความเสี่ยงด้านอัคคีภัย

  - จัดให้มีสถานที่เฉพาะในการจัดเก็บวัตถุดิบที่เสี่ยงต่อการเกิดอัคคีภัย

  - จัดให้มีอุปกรณ์ดับเพลิง ถังดับเพลิง (CO₂ ผงเคมี)
  พร้อมการตรวจเช็คสภาพความพร้อมในการใช้งาน

  - จัดให้มีอุปกรณ์ดับเพลิงชนิดเครื่องสูบน้ำแรงดันสูง และเดินระบบท่อน้ำรอบโรงงาน
  พร้อมการตรวจเช็คสภาพความพร้อมในการใช้งาน

  - จัดฝึกอบรมการดับเพลิงขั้นพื้นฐานเป็นประจำทุกปี

  - จัดโครงสร้างองค์กร กรณีเกิดเหตุเพลิงไหม้

  - การดำเนินการ และมาตรการลดอุบัติเหตุ

บริษัทจะดำเนินการเก็บรวบรวมสถิติการเกิดอุบัติเหตุ โดยการแยกเป็นสถิติรายเดือน
ซึ่งจะสะดวกในการติดตาม โดยจะมีการนัดประชุมคณะกรรมการความปลอดภัยทุก ๆ เดือน
โดยจะมีตัวแทนทั้งฝ่ายนายจ้าง
และฝ่ายลูกจ้างเข้าร่วมประชุมเพื่อหารือวิธีการแก้ไขและการป้องกันในกรณีนั้น ๆ
และประชาสัมพันธ์ไปยังหน่วยงานที่มีส่วนเกี่ยวข้อง

  - กิจกรรมที่ดำเนินการในการอนุรักษ์สิ่งแวดล้อม/การจัดการของเสีย

-   ได้จัดตั้งคณะกรรมการด้านการอนุรักษ์พลังงาน

-   ได้เข้าร่วมโครงการสถานที่ทำงานน่าอยู่ – น่าทำงาน

-   ได้จัดให้มีระบบบำบัดมลพิษด้านน้ำ อากาศ

-   ได้จัดให้มีการจัดการด้านกากอุตสาหกรรม/ขยะทั่วไป (วิธีการจัดเก็บ วิธีการขนย้าย)

-   ได้มีการปรับปรุงกระบวนการผลิต พร้อมจัดหาวัตถุดิบที่มีคุณภาพสูง

-   สนับสนุนให้พนักงานได้มีการฝึกอบรม หรือศึกษาดูงานนอกสถานที่

  (4) งานที่ยังไม่ได้ส่งมอบ

งานบริการรับเหมาติดตั้งหลังคาและผนังแผ่นเหล็ก ดังนี้

1.  โรงงานของบริษัทเอกชนแห่งหนึ่ง ตั้งอยู่ในบริเวณนิคมอุตสาหกรรมสระบุรี จังหวัดสระบุรี

  2. โรงงานของบริษัทเอกชนแห่งหนึ่ง ตั้งอยู่ในบริเวณนิคมอุตสาหกรรมบางปู
  จังหวัดสมุทรปราการ